1. ปัจจัยความเสี่ยง

บริษัทฯ เล็งเห็นความสำคัญต่อการบริหาร และจัดการความเสี่ยงขององค์กรโดยรวม
โดยการกำหนดให้การบริหารและจัดการความเสี่ยงเป็นหน้าที่สำคัญส่วนหนึ่งของผู้จัดการหน่วยธุรกิจ
เพื่อให้บรรลุผลสำเร็จสอดคล้องตามวัตถุประสงค์ และเป้าหมายของบริษัทฯ
กำหนดให้มีการประเมินและควบคุมความเสี่ยงในทุกกระบวนการทำงานที่สำคัญ ครอบคลุมด้านกลยุทธ์
การผลิต เครื่องจักรอุปกรณ์ บัญชีการเงิน การสรรหาและพัฒนาบุคลากร
การดูแลชุมชนและสิ่งแวดล้อม ฯลฯ ทั่วทั้งองค์กร

เพื่อให้การบริหาร และจัดการความเสี่ยงเป็นไปอย่างมีประสิทธิผลสูงสุด บริษัทฯ
ได้นำแนวทางการประเมินและควบคุมความเสี่ยงด้วยตนเอง (Control Self Assessment,
CSA) มาใช้โดยสื่อสารให้พนักงานทุกระดับได้มีความเข้าใจ
และมีความตระหนักในเรื่องของความเสี่ยงในรูปแบบต่างๆ มีวิธีการที่จะระบุค่าความเสี่ยง
วิเคราะห์ผลกระทบและความน่าจะเป็น และหามาตรการที่จะควบคุมความเสี่ยงดังกล่าว
โดยการลดโอกาสที่จะเกิด และ/หรือลดผลกระทบในกรณีที่เกิดเหตุการณ์ขึ้น บริษัทฯ
เน้นที่จะให้บุคลากรทุกระดับที่มีส่วนเกี่ยวข้องกับการดำเนินกิจการของบริษัทฯ
ให้มีส่วนร่วมในการประเมินและควบคุมความเสี่ยงดังกล่าวอย่างต่อเนื่อง
โดยจะมีคณะกรรมการบริหารและจัดการความเสี่ยง (Risk Management Committee)
ทำหน้าที่ในการควบคุมดูแล และติดตามการดำเนินงาน
เพื่อรายงานผลและข้อเสนอแนะให้กับคณะกรรมการตรวจสอบ (Audit Committee)
และกรรมการ-อำนวยการต่อไป
และผลจากการประเมินความเสี่ยงก็จะนำไปเป็นบรรทัดฐานในการตรวจสอบควบคุมภายในของคณะกรรมการ-ตรวจสอบ
และฝ่ายตรวจสอบระบบงานด้วยเช่นกัน

นอกจากนี้บริษัทฯ ยังได้จัดทำคู่มือการกำกับดูแลกิจการที่ดี (Good Corporate Governance
Manual) แจกจ่ายให้กับคณะกรรมการ ผู้บริหาร ตลอดจนพนักงานทุกคน
ซึ่งส่วนหนึ่งของคู่มือดังกล่าวจะเน้นในเรื่องของการบริหาร และจัดการความเสี่ยง
เพื่อให้การดำเนินธุรกิจของบริษัทฯประสบผลสำเร็จ
และสามารถตอบสนองต่อผู้มีส่วนได้ส่วนเสียกับบริษัทฯ ได้อย่างมีประสิทธิภาพ
และประสิทธิผลอย่างยั่งยืน บริษัทฯ
มุ่งมั่นที่จะให้พนักงานและบุคลากรทุกระดับมีวัฒนธรรมขององค์กรในอันที่จะบริหาร
และจัดการความเสี่ยงอย่างยั่งยืนต่อไป

ความเสี่ยงที่สำคัญในการดำเนินธุรกิจของบริษัทฯ แยกได้ดังนี้

1.  ความผันผวนของกำไรจากการกลั่นขั้นต้น (Gross Refining Margin)

ต้นทุนในการซื้อน้ำมันดิบและวัตถุดิบอื่น ๆ
ที่ใช้ในการกลั่นน้ำมันและราคาขายของผลิตภัณฑ์ปิโตรเลียมสำเร็จรูปขึ้นอยู่กับปัจจัยหลายประการซึ่งอยู่นอกเหนือการควบคุมของบริษัทฯ
เป็นผลให้กำไรจากการกลั่นขั้นต้นเกิดความผันผวนอย่างต่อเนื่อง
ซึ่งอาจส่งผลกระทบในทางลบต่อผลการดำเนินงานของบริษัทฯ ในอนาคต

บริษัทฯ ได้หามาตรการเพื่อลดความเสี่ยงที่อาจเกิดขึ้นดังกล่าว
โดยได้แต่งตั้งคณะกรรมการวางแผนการผลิต (Throughput Planning Committee, TPC)
ประกอบไปด้วยฝ่ายจัดการที่เกี่ยวข้องทั้งหมด TPC ทำหน้าที่ด้านการวางแผนการผลิต
โดยมีการวิเคราะห์อุปสงค์อุปทานของผลิตภัณฑ์น้ำมัน ราคาน้ำมันดิบ และแหล่งซื้อ ราคาผลิตภัณฑ์
และแผนการหยุดซ่อมของหน่วยกลั่น ฯลฯ ทั้งนี้เพื่อให้เกิดผลกำไรสูงสุดจากการกลั่นน้ำมัน
และให้มีการใช้ทรัพยากรต่างๆ อย่างคุ้มค่าและประหยัด

2.  วัตถุดิบมีไม่เพียงพอต่อการผลิต

ปัจจุบัน บริษัทฯ พึ่งพาน้ำมันดิบและวัตถุดิบอื่น ๆ จากแหล่งต่าง ๆ ในต่างประเทศ
หากมีปัจจัยใดที่ทำให้บริษัทฯ ได้รับน้ำมันดิบและวัตถุดิบอื่นๆ ไม่เพียงพอ
หรือได้ในราคาที่ไม่เหมาะสม อาจทำให้กำไรและผลการดำเนินงานของบริษัทฯ ลดลงได้

โรงกลั่นน้ำมันของบริษัทฯ มีกระบวนการกลั่นน้ำมันดิบที่สามารถกลั่นน้ำมันดิบที่หลากหลายได้
ดังนั้นการเลือกใช้วัตถุดิบดังกล่าวจะขึ้นอยู่กับราคาและผลตอบแทน นอกจากนี้บริษัทฯ
ได้หามาตรการเพื่อลดความเสี่ยงที่อาจเกิดขึ้นดังกล่าว โดยการวางแผนการซื้อน้ำมันดิบล่วงหน้า 3
เดือน ทำสัญญาซื้อขายน้ำมันดิบทั้งภายในประเทศและต่างประเทศแบบมีกำหนดเวลา (Term
Contract) และการซื้อน้ำมันดิบในราคาตลาดจร (Spot Market)

3.  ความผันผวนของราคาตลาดของน้ำมันดิบและวัตถุดิบอื่น ๆ รวมทั้งราคาผลิตภัณฑ์ปิโตรเลียม

ราคาตลาดของน้ำมันดิบจะมีผลกระทบต่อราคาจำหน่ายผลิตภัณฑ์ปิโตรเลียมสำเร็จรูป
การเพิ่มขึ้นหรือลดลงของราคาน้ำมันดิบจะทำให้ราคาผลิตภัณฑ์ปิโตรเลียมสำเร็จรูปของบริษัทฯ
เพิ่มขึ้นหรือลดลงเช่นเดียวกัน
การเปลี่ยนแปลงของราคาดังกล่าวจะส่งผลกระทบต่ออัตรากำไรและกระแสเงินสด

การเพิ่มขึ้นหรือลดลงของราคาน้ำมันสำเร็จรูปอย่างมีนัยสำคัญและต่อเนื่อง
อาจส่งผลต่อภาวะเศรษฐกิจ อัตราเงินเฟ้อ และปริมาณความต้องการใช้น้ำมันสำเร็จรูปในประเทศ
ซึ่งอาจจะส่งผลกระทบต่ออัตรากำไรและกระแสเงินสดของบริษัทฯ ในระยะยาวได้

ราคาน้ำมันดิบ และราคาผลิตภัณฑ์ปิโตรเลียมสำเร็จรูปจะขึ้นหรือลงตามกัน
โดยอาจจะมีการเหลื่อมเวลาบ้าง ซึ่งมีผลกระทบไม่มากนัก

4.  ผลกระทบจากความผันผวนของค่าเงินบาทเมื่อเทียบกับเงินตราต่างประเทศ

รายได้และรายจ่ายจากการทำธุรกิจของบริษัทฯ
ทั้งหมดที่สำคัญจะอิงโดยตรงกับเงินสกุลดอลลาร์สหรัฐและบางส่วนจะอยู่ในรูปเงินสกุลดอลลาร์สหรัฐ
ซึ่งจะถูกแปลงค่าเป็นเงินบาทเพื่อบันทึกในงบการเงินของบริษัทฯ ดังนั้น
ความผันผวนของค่าเงินบาทเมื่อเทียบกับเงินสกุลดอลลาร์สหรัฐอาจส่งผลกระทบในทางลบต่อฐานะทางการเงินและผลการดำเนินงานของบริษัทฯ
ได้

เนื่องจากการซื้อน้ำมันดิบ
และการขายผลิตภัณฑ์อิงเงินสกุลดอลลาร์สหรัฐเหมือนกันจึงเป็นการป้องกันความเสี่ยงโดยธรรมชาติ
อย่างไรก็ตามบริษัทฯ
พยายามหลีกเลี่ยงความเสี่ยงที่อาจเกิดขึ้นจากการที่ค่าเงินเปลี่ยนแปลงรุนแรงในกรณีที่ซื้อเงินสกุลดอลลาร์สหรัฐในคราวเดียวสำหรับการจ่ายเงินค่าน้ำมันดิบในแต่ละครั้ง
โดยการกระจายซื้อเงินสกุลดอลลาร์สหรัฐล่วงหน้าหลายๆ คราว

5.  โรงกลั่นน้ำมันหยุดชะงักการผลิต

ธุรกิจหลักของบริษัทฯ คือการดำเนินกิจการโรงกลั่นน้ำมัน ซึ่งรวมถึงการกลั่น
การขนส่งและจัดเก็บน้ำมันดิบและวัตถุดิบอื่นๆ ผลิตภัณฑ์ปิโตรเลียมสำเร็จรูป
และผลิตภัณฑ์ปิโตรเคมีอาจก่อให้เกิดอันตรายร้ายแรงเป็นผลให้ต้องหยุดชะงักการดำเนินงานหรือหยุดการผลิต
(บางส่วนหรือทั้งหมด) หรืออาจส่งผลในทางลบอย่างมีนัยสำคัญต่อธุรกิจ ฐานะทางการเงิน และ
ผลการดำเนินงานของบริษัทฯ ได้

บริษัท ฯ มีการหยุดซ่อมบำรุงตามวาระอยู่ตลอดเวลาโดยแต่ละหน่วยผลิตจะหยุดไม่พร้อมกัน
การหยุดซ่อมบำรุงจะกระทำตามมาตรฐานระดับสูง
โดยมีการตรวจสอบอย่างทั่วถึงเพื่อให้หน่วยผลิตมีความน่าเชื่อถือได้ว่าจะสามารถใช้งานได้ตลอดจนถึงการหยุดซ่อมในคราวต่อไป
นอกจากนี้บริษัทฯ ได้ทำประกันภัยให้ครอบคลุมความเสียหายที่อาจเกิดจากการที่ธุรกิจหยุดชะงัก
(Business Interruption Insurance Policy)

6.  กรมธรรม์ประกันภัยของบริษัทฯ
    และบริษัทย่อยอาจไม่คุ้มครองความเสียหายที่อาจเกิดขึ้นได้อย่างเพียงพอ

การดำเนินธุรกิจของบริษัทฯ และบริษัทย่อย
เกี่ยวข้องกับปัจจัยเสี่ยงที่เกิดจากการประกอบกิจการโรงกลั่นน้ำมัน โรงงานผลิตสารพาราไซลีน
โรงกลั่นน้ำมันหล่อลื่นพื้นฐาน ตลอดจนจากการขนย้ายและจัดเก็บวัตถุดิบ และผลิตภัณฑ์สำเร็จรูป
ซึ่งหากเมื่อเกิดขึ้นแล้วจะเกิดความเสียหายต่อบริษัทฯ และบริษัทย่อย
จนอาจทำให้ต้องหยุดการดำเนินงานชั่วคราวและอาจต้องโทษทางแพ่งหรือทางอาญา

บริษัทฯ ได้จัดทำกรมธรรม์ประกันภัย (All Risk and Loss of Profits Insurance และ
Third Party and Products Liability Insurance)
ที่มีความคุ้มครองในวงเงินเอาประกันที่สอดคล้องกับธรรมเนียมปฏิบัติของอุตสาหกรรมแบบเดียวกันในประเทศ
อีกทั้ง บริษัทฯ ยังได้แต่งตั้งคณะกรรมการความปลอดภัย อาชีวอนามัย
และสภาพแวดล้อมในการทำงานเพื่อทำหน้าที่ในการดูแลกระบวนการทำงานต่างๆ ของบริษัทฯ
ให้มีความปลอดภัย ถูกต้องตามหลักอาชีวอนามัย และสภาพแวดล้อมในการทำงาน
เพื่อลดความเสี่ยงดังกล่าว

7.  การปฏิบัติตาม และการเปลี่ยนแปลงกฎหมายและข้อกำหนดที่เกี่ยวกับสิ่งแวดล้อม

การดำเนินธุรกิจของบริษัทฯ อยู่ภายใต้กฎหมายและข้อกำหนดด้านสิ่งแวดล้อมที่เข้มงวดมาก
ซึ่งหากฝ่าฝืนไม่ปฏิบัติตามกฎหมายและข้อกำหนดดังกล่าว บริษัทฯ อาจได้รับโทษปรับ
หรือต้องโทษทางอาญา ถูกเพิกถอนใบอนุญาตและถูกปิดโรงกลั่นน้ำมันได้

บริษัทฯ มีระบบการจัดการสิ่งแวดล้อม (ISO 14001)
เพื่อพัฒนาระบบการจัดการสิ่งแวดล้อมให้เป็นไปอย่างมีประสิทธิภาพโดยจะมีผู้แทนจากทุกหน่วยงานร่วมทำหน้าที่ในการตรวจสอบและเสนอแนะข้อปรับปรุงเพื่อให้เกิดประสิทธิภาพในการดำเนินงาน
นอกจากนี้บริษัทฯ ยังได้จัดตั้งคณะกรรมการสิ่งแวดล้อมชุมชนสัมพันธ์
ร่วมกับบริษัทในเครือที่อยู่ในบริเวณเดียวกัน
เพื่อประสานงานร่วมกับชุมชนโดยรอบในกรณีที่มีประเด็นเกี่ยวกับสิ่งแวดล้อมเกิดขึ้น

8.  บริษัทฯ อยู่ภายใต้กฎหมายและข้อกำหนดของรัฐบาล

เช่นเดียวกับโรงกลั่นน้ำมันอื่นๆ บริษัทฯ
ประกอบกิจการภายใต้การกำกับดูแลอย่างเข้มงวดของรัฐบาล ดังนั้น ธุรกิจของบริษัทฯ
ย่อมได้รับผลกระทบจากการกำหนดหรือปรับเปลี่ยนนโยบายของรัฐบาล เช่น การเข้าแทรกแซงราคา
การกำหนดราคาในกิจการกลั่นน้ำมันเพื่อดำเนินการให้เป็นไปตามเป้าหมายทางเศรษฐกิจและสังคมของประเทศโดยรวม
รวมทั้ง การกำหนดคุณลักษณะและมาตรฐานของผลิตภัณฑ์ที่เข้มงวดเมื่อเทียบกับประเทศอื่นๆ
ในภูมิภาค ทั้งนี้ จากการแก้ไขเปลี่ยนแปลงกฎหมายดังกล่าวทำให้บริษัทฯ
มีต้นทุนและค่าใช้จ่ายเพิ่มเติมในการปฏิบัติตามกฎระเบียบนั้น

ในส่วนของธุรกิจผลิตไฟฟ้าของบริษัทฯนั้น
ในหลายปีที่ผ่านมารัฐบาลได้มีการพิจารณาที่จะลดกฎระเบียบในการกำกับดูแลกิจการไฟฟ้าของประเทศ
ซึ่งรวมถึงการแปรรูปกิจการของ กฟผ. ซึ่งยังไม่แล้วเสร็จ โดยในเดือนธันวาคม 2546
คณะรัฐมนตรีได้เห็นชอบให้ปรับโครงสร้างกิจการไฟฟ้าและแนวทางการกำกับดูแลในรูปแบบของผู้ซื้อไฟฟ้ารายเดียว
(Enhanced Single Buyer) โดยให้ กฟผ.
เป็นผู้ซื้อไฟฟ้ารายเดียวในประเทศและยังคงมีหน้าที่ผลิตและจ่ายไฟฟ้า อย่างไรก็ตาม
มติคณะรัฐมนตรีมิได้กำหนดกรอบเวลาในการเปลี่ยนแปลงแนวทางกำกับดูแลดังกล่าว
ความไม่แน่นอนดังกล่าวถือเป็นความเสี่ยงในการประกอบธุรกิจผลิตไฟฟ้าของบริษัทฯ อย่างไรก็ตาม
การเปลี่ยนแปลงในกฎระเบียบหรือโครงสร้างกิจการไฟฟ้าดังกล่าวและการเปลี่ยนแปลงอื่นๆ
อาจทำให้บริษัทฯ
ต้องปรับเปลี่ยนการดำเนินธุรกิจอย่างมีนัยสำคัญและอาจมีผลกระทบในทางลบอย่างมีนัยสำคัญต่อการประกอบธุรกิจ
ฐานะทางการเงิน และผลประกอบการของบริษัทฯ

บริษัทฯ มีความได้เปรียบผู้ผลิตรายอื่นเนื่องจากมีค่าใช้จ่ายต่ำ และมีหน่วยผลิตที่ซับซ้อน
สามารถตอบสนองการเปลี่ยนแปลงมาตรฐานของผลิตภัณฑ์ได้เป็นอย่างดี
ความเสี่ยงในข้อนี้น่าจะเป็นข้อได้เปรียบของบริษัทฯ เมื่อเทียบกับโรงกลั่นอื่น
และเท่าที่ผ่านมารัฐบาลเพียงแต่นำเงินกองทุนน้ำมันเข้ามาพยุงราคาไม่ให้ราคาสูงจนเกินไป
ซึ่งมีผลแค่ทำให้บริษัทฯ ได้รับเงินส่วนชดเชยช้าไปบ้าง นอกจากนี้ ในด้านธุรกิจการผลิตไฟฟ้า
บริษัทฯ เชื่อว่าด้วยระบบสาธารณูปโภคที่บริษัทฯ ได้ลงทุนไว้จะทำให้บริษัทฯ
มีข้อได้เปรียบในการลงทุนด้านธุรกิจการผลิตไฟฟ้า

นอกจากนี้ นโยบายหรือกฎหมายสาธารณะที่รัฐบาลอาจจะประกาศใช้ในอนาคต
อาจจะส่งผลกระทบต่อการดำเนินธุรกิจของบริษัทฯ เช่น การประกาศเวนคืนที่ดินโดยรัฐฯ
เพื่อการตัดถนนเพื่อประโยชน์สาธารณะ เป็นต้น

9.  ความขัดแย้งทางผลประโยชน์ระหว่างผู้ถือหุ้นรายใหญ่และผู้ถือหุ้นรายย่อย

บมจ. ปตท. ซึ่งเป็นผู้ถือหุ้นรายใหญ่ของบริษัทฯ
เป็นบริษัทที่ประกอบธุรกิจน้ำมันและก๊าซธรรมชาติครบวงจร ในบางสถานการณ์ผลประโยชน์ของ
บมจ. ปตท. หรือบริษัทที่เกี่ยวข้อง บมจ. ปตท. อาจขัดแย้งกับของบริษัทฯ และผู้บริหารของบริษัทฯ
อาจมีความขัดแย้งทางผลประโยชน์จากการปฏิบัติตามหน้าที่ของตนในฐานะกรรมการและเจ้าหน้าที่บริหาร
หากเกิดกรณีที่ผลประโยชน์ของ บมจ.ปตท. ไม่สอดคล้องกับผู้ถือหุ้นอื่นของบริษัทฯ บมจ.ปตท.
อาจใช้สิทธิออกเสียงและใช้สิทธิในฐานะ
ผู้ถือหุ้นรายใหญ่ ซึ่งอาจขัดแย้งหรือมีผลกระทบต่อผลประโยชน์ของผู้ถือหุ้นอื่นของบริษัทฯ เช่น
การจ่ายเงินปันผลหรือการจ่ายผลตอบแทนอื่นๆ

นอกจากนี้ บริษัทฯ ยังต้องพึ่งพา บมจ. ปตท. ในเรื่องที่เกี่ยวกับการดำเนินงานหลายด้านอย่างมาก
บมจ. ปตท. เป็นลูกค้าผลิตภัณฑ์ปิโตรเลียมสำเร็จรูปรายใหญ่ที่สุดของบริษัทฯ บมจ. ปตท.
ยังเป็นผู้จำหน่ายน้ำมันดิบและวัตถุดิบอื่นๆ ที่ใช้ในการกลั่นน้ำมันรายใหญ่ที่สุดของบริษัทฯ
บริษัทที่เกี่ยวข้องกันของ บมจ. ปตท. ยังแข่งขันกับบริษัทฯ
ในด้านการจำหน่ายผลิตภัณฑ์ปิโตรเลียมสำเร็จรูปทั้งในประเทศ และต่างประเทศ หากบริษัทฯ
จะไม่ได้รับการสนับสนุนจาก บมจ. ปตท. ในฐานะลูกค้าและ
ผู้จำหน่ายสินค้าแล้ว ฐานะทางการเงินและผลการดำเนินงานของบริษัทฯ
อาจถูกกระทบในทางลบอย่างมีนัยสำคัญ

บริษัท ฯ ให้ความสำคัญกับผลประโยชน์ที่ขัดกัน โดยได้กำหนดเป็นนโยบายไว้อย่างชัดเจนว่าบริษัทฯ
จะให้เกิดความ
เท่าเทียมกันต่อผู้ถือหุ้น และผู้มีส่วนได้เสียอื่น
นอกจากนั้นคณะกรรมการตรวจสอบก็ให้ความสำคัญต่อการทำรายการระหว่างกัน
และเรื่องผลประโยชน์ที่ขัดกัน ในการสอบทานงบการเงินรายไตรมาส และประจำปี
การซื้อและขายระหว่าง บมจ.ปตท. และบริษัทฯ
จะต้องเป็นไปในลักษณะของการประกอบธุรกิจที่เป็นธรรมต่อทั้งสองฝ่าย

10. บริษัทฯ อาจไม่สามารถรับรู้ผลประโยชน์ที่คาดว่าจะได้รับจากการรวมธุรกิจกับบริษัทย่อย

บริษัทฯ ได้รวมธุรกิจของ บจ. ไทยพาราไซลีน และ บมจ. ไทยลู้บเบส
เข้ากับธุรกิจการกลั่นน้ำมันของบริษัทฯ จากการรวมธุรกิจดังกล่าว บริษัทฯ
อาจไม่ได้รับผลประโยชน์ทางเศรษฐกิจอย่างเต็มที่เนื่องจากตลาดพาราไซลีนเป็นตลาดที่ขึ้นลงเป็น
วัฏจักร

เนื่องจาก บจ.ไทยพาราไซลีน ยังคงมีผลขาดทุนสะสม ณ วันสิ้นงวด 31 ธันวาคม 2547 บจ.
ไทยพาราไซลีน จึงอาจจะไม่สามารถจ่ายเงินปันผลได้ในระยะสั้น อย่างไรก็ตาม
หลังจากการรวมธุรกิจ บจ. ไทยพาราไซลีนได้เปลี่ยนสารเร่งปฏิกิริยา (Catalyst)
เป็นชนิดใหม่ที่มีประสิทธิภาพสูงขึ้น
โดยสามารถเปลี่ยนสารมิกซ์ไซลีนเป็นสารพาราไซลีนได้ในอัตราที่เพิ่มขึ้นจากเดิมร้อยละ 82 เป็น
89 โดยน้ำหนักของสารมิกซ์ไซลีนส์ที่ใช้เป็นวัตถุดิบ ตั้งแต่เดือนกุมภาพันธ์ 2548 เป็นต้นไป
อีกทั้งยังทำให้สามารถเพิ่มกำลังการผลิตได้อีกประมาณร้อยละ 10
ทำให้อัตราการผลิตสารพาราไซลีนจะเพิ่มขึ้นจาก 289,000 ตันต่อปีเป็น 348,000 ตันต่อปี
ในขณะที่ผลิตภัณฑ์พลอยได้ (By-product) ที่มีมูลค่าต่ำกว่าจะลดลง ซึ่งจะส่งผลให้ บจ.
ไทยพาราไซลีนมีรายได้เพิ่มขึ้น

ปัจจุบัน บมจ. ไทยลู้บเบสได้พ้นจากกระบวนการฟื้นฟูกิจการแล้ว บริษัทฯ
มีความเชื่อมั่นว่าการควบรวมธุรกิจของทั้งสองบริษัท จะทำให้เกิดผลดีต่อบริษัทฯ
ในเชิงธุรกิจโดยรวม ซึ่งบริษัทฯ ก็ได้จัดทำแผนที่จะปรับปรุงกิจการเพื่อเพิ่มผลผลิต
และปรับปรุงประสิทธิภาพทั้งการบริหาร จัดการ
และการใช้ทรัพย์สินจะเป็นไปอย่างมีประสิทธิผลมากขึ้น อย่างไรก็ตาม
บมจ. ไทยลู้บเบส ยังอาจมีความเสี่ยงจากการจัดหาวัตถุดิบในระยะยาว
เนื่องจากปริมาณการผลิตอาหรับไลท์ลองเรสิดิว ซึ่งเป็นวัตถุดิบหลักของบมจ.ไทยลู้บเบส
ในตลาดโลกมีจำกัด ในการนี้ บริษัทฯ มีแผนงานที่จะผลิตอาหรับไลท์ลองเรสิดิว
หรือวัตถุดิบทดแทนอื่น เพื่อป้อนโรงกลั่นน้ำมันหล่อลื่นพื้นฐานในอนาคต
ภายหลังจากโครงการขยายกำลังการผลิตของหน่วยกลั่นน้ำมันดิบที่ 3 แล้วเสร็จ นอกจากนี้
ในปัจจุบันบริษัทฯ ได้ดำเนินโครงการเพิ่มประสิทธิภาพในการบริหารไฮโดรคาร์บอน
(Hydrocarbon Management Review) ร่วมกับ บมจ.ไทยลู้บเบส
เพื่อเพิ่มรายได้ให้แก่โรงงานผลิตน้ำมันหล่อลื่นพื้นฐาน

11. โครงการขยายงานของบริษัทฯ
    และบริษัทย่อยอาจไม่สามารถดำเนินการให้แล้วเสร็จตามกำหนดการและในงบประมาณที่คาดไว้

บริษัทฯ มีโครงการเพิ่มกำลังการผลิตของหน่วยกลั่นน้ำมันที่ 3 (Crude Distillation Unit-3
หรือ CDU-3) ซึ่งเป็นหน่วยกลั่นน้ำมันดิบที่ใหญ่ที่สุดของบริษัทฯ
เพื่อเพิ่มกำลังการกลั่นน้ำมันรวมของบริษัทฯ ตลอดจนโครงการขยายทุ่นรับน้ำมันดิบ
รวมทั้งโครงการขยายกำลังการผลิตสารพาราไซลีนของ บจ. ไทยพาราไซลีน ในการที่บริษัทฯ
และบริษัทย่อยจะดำเนินโครงการดังกล่าวให้แล้วเสร็จนั้นขึ้นอยู่กับปัจจัยหลายประการ
ซึ่งรวมถึงต้นทุนและความพร้อมด้านแหล่งเงินกู้ ความเสี่ยงด้านกฎระเบียบที่เกี่ยวข้อง
การดำเนินงานและธุรกิจ การเปลี่ยนแปลงสถานการณ์ทางเศรษฐกิจโดยทั่วไปในประเทศ
ซึ่งบางปัจจัยอาจอยู่นอกเหนือความควบคุมของบริษัทฯ

บริษัทฯ ผ่านการดำเนินการในโครงการขยายโรงกลั่นมาหลายครั้ง
และเลือกใช้ผู้รับเหมาที่มีมาตรฐานในการทำงานสูง
มีประสบการณ์ในการดำเนินการโครงการขนาดใหญ่มามาก และบริษัทฯ
ยังได้ทำประกันภัยเพื่อคุ้มครองความเสี่ยงสำหรับงาน Project – Minor Work
ในวงเงินคุ้มครองไม่เกิน 10 ล้านเหรียญสหรัฐ สำหรับงานก่อสร้างใหญ่ ๆ บริษัทฯ
จะทำประกันภัยประเภท Construction All Risk & Advance Loss of Profit
Insurance Policy ให้ครอบคลุมความเสี่ยงที่อาจเกิดขึ้นจากงานก่อสร้างนั้น ๆ
รวมถึงการลดความเสียหายที่อาจเกิดขึ้นจากงานล่าช้าที่จะทำให้บริษัทฯ สูญเสียรายได้

12. บริษัทฯ จำหน่ายสินค้าจำนวนมากให้ลูกค้าน้อยราย

บริษัทฯ จำหน่ายผลิตภัณฑ์ปิโตรเลียมสำเร็จรูปในประเทศให้แก่บริษัทน้ำมันขนาดใหญ่ 3 ราย
ประกอบด้วย บมจ.ปตท. เชลล์ และ คาลเท็กซ์ ด้วยเหตุที่ยอดขายของบริษัทฯ
ขึ้นอยู่กับลูกค้าเพียงไม่กี่ราย บริษัทฯ อาจได้รับผลกระทบหากฐานะทางการเงิน หรือ
การดำเนินงาน หรือ อุปสงค์ของสินค้าของลูกค้าเหล่านี้เปลี่ยนแปลงไป

บริษัทฯ มีข้อตกลงในการซื้อขายกับบริษัทน้ำมันรายใหญ่ทั้งสามราย
และยังมีการขายผลิตภัณฑ์ให้แก่ลูกค้ารายย่อยอื่นๆ (Third Party Customers)
อย่างไรก็ตามอุปสงค์โดยรวมของประเทศน่าจะเป็นตัวชี้วัดที่แท้จริง
ดังนั้นความเสี่ยงที่ผู้ค้ารายใหญ่บางรายจะมีการปรับเปลี่ยนอุปสงค์จึงไม่น่าจะมีผลกระทบต่อบริษัทฯ

13. บริษัทฯ ประกอบธุรกิจน้ำมันซึ่งมีการแข่งขันสูงมาก

อุตสาหกรรมกลั่นน้ำมันเป็นอุตสาหกรรมที่มีการแข่งขันสูงมากในด้านการจำหน่ายผลิตภัณฑ์ปิโตรเลียมสำเร็จรูปในประเทศ
ในช่วงปี 2533-2543 ผู้ประกอบการกลั่นน้ำมันในประเทศรวมทั้งบริษัทฯ
ได้ขยายกำลังการกลั่นน้ำมันในขณะที่ปริมาณความต้องการมิได้เพิ่มขึ้นตามไปในอัตราเดียวกัน
ทำให้มีกำลังการผลิตส่วนเกิน ความไม่สมดุลอย่างต่อเนื่องของอุปสงค์และ
อุปทานในตลาดภายในประเทศอาจทำให้เกิดแรงกดดันในด้านราคาในตลาดภายในประเทศ
ทำให้ผู้จำหน่ายผลิตภัณฑ์ ซึ่งรวมถึงบริษัทฯ
ต้องขายผลิตภัณฑ์ส่วนเกินดังกล่าวในตลาดส่งออกซึ่งมีกำไรลดลง

อย่างไรก็ตาม เนื่องจากความต้องการน้ำมันสำเร็จรูปในประเทศสูงขึ้นประมาณร้อยละ 5-7
ในหลายปีที่ผ่านมาตามการขยายตัวของเศรษฐกิจ
จึงทำให้โรงกลั่นส่วนใหญ่ดำเนินการผลิตเต็มที่เพื่อผลิตน้ำมันสำเร็จรูปเพื่อตอบสนองความต้องการในประเทศ
โดยน้ำมันดีเซลหมุนเร็วเป็นผลิตภัณฑ์ที่มีความต้องการสูงกว่าปริมาณการผลิตในประเทศ
ปัจจัยเหล่านี้ช่วยลดแรงกดดันของกำลังการผลิตส่วนเกินดังกล่าว นอกจากนี้ บริษัทฯ
มีความสามารถในการแข่งขันค่อนข้างสูงเมื่อเทียบกับโรงกลั่นอื่นในประเทศ
และจากอุปสงค์อุปทานที่เป็นอยู่ในปัจจุบัน และการคาดการณ์ในอนาคต บริษัทฯ
เชื่อว่าความเสี่ยงและแรงกดดันในตลาดส่งออกไม่น่าจะมากนัก

14. 

15. 

16. บริษัทฯ อาจได้รับผลกระทบจากความผันผวนของอัตราดอกเบี้ย

ปัจจุบันหนี้สินระยะยาวและหนี้สินระยะสั้นของบริษัทฯ ส่วนใหญ่คิดดอกเบี้ยเป็นอัตราดอกเบี้ยลอยตัว
ซึ่งในช่วงเวลาที่ผ่านมาจนถึงขณะนี้เป็นอัตราดอกเบี้ยที่ต่ำ
ซึ่งหากอัตราดอกเบี้ยในท้องตลาดเพิ่มสูงขึ้นมาก จะมีผลทำให้ต้นทุนในการกู้ยืมเงินของบริษัทฯ
ตามสัญญาเงินกู้อัตราดอกเบี้ยแบบลอยตัวเพิ่มสูงขึ้นมากในอนาคต

เพื่อลดความเสี่ยงที่อาจเกิดขึ้นดังกล่าว บริษัทฯ ได้นำเครื่องมือทางการเงิน เช่น
การทำสัญญาปกป้องความเสี่ยงจากความผันผวนของอัตราดอกเบี้ย (Interest Rate Cap)
กับสถาบันการเงิน โดยสถาบันการเงินจะจ่ายส่วนต่างระหว่างอัตราที่กำหนดในสัญญากับอัตราตลาด
ณ วันที่บริษัทฯ ต้องจ่ายดอกเบี้ยเงินกู้ วิธีการนี้จะช่วยลดความผันผวนของอัตราดอกเบี้ย
ในขณะที่บริษัทฯ ยังคงสามารถใช้อัตราตลาดที่ต่ำกว่าอัตราเพดานที่กำหนดไว้ได้
เป็นการลดความเสี่ยงจากการปรับตัวสูงขึ้นของต้นทุนทางการเงินของบริษัทฯ

17. การโจมตี หรือการขู่หรือข่าวลือเรื่องการโจมตีของผู้ก่อการร้ายหรือการเกิดสงคราม

การใช้จ่ายของผู้บริโภคอาจลดลงได้ด้วยปัจจัยหลายประการที่อยู่นอกเหนือการควบคุมของบริษัทฯ
ซึ่งรวมถึงการก่อการร้ายและสงคราม
ข่าวลือหรือการข่มขู่เรื่องการโจมตีของผู้ก่อการร้ายอาจทำให้เกิดการหยุดชะงักทางการค้าที่มีผลกระทบต่อผู้จำหน่ายสินค้า
หรือต่อลูกค้าของบริษัทฯ

บริษัทฯ มีการติดตามสถานการณ์เกี่ยวกับการก่อการร้ายทั้งภายใน
และภายนอกประเทศอยู่ตลอดเวลา เพื่อปรับแผนการขาย
และการผลิตให้รองรับผลกระทบจากเหตุการณ์ต่างๆ ดังกล่าวได้ นอกจากนั้นบริษัทฯ
เห็นว่าโรงกลั่นน้ำมันเป็นจุดยุทธศาสตร์ในด้านพลังงานของประเทศ
จึงได้ประสานการดำเนินการร่วมระหว่างโรงกลั่นกับหน่วยงานภาครัฐที่มีหน้าที่พิทักษ์ความมั่นคงของประเทศ
เพื่อให้เกิดความมั่นใจว่าการดำเนินการของบริษัทฯ จะเป็นไปโดยเรียบร้อย

18. บริษัทฯ อาจมีปัญหาข้อพิพาทแรงงานกับสหภาพแรงงาน

พนักงานส่วนใหญ่ของบริษัทฯ จะเป็นสมาชิกของสหภาพแรงงาน
ซึ่งหากพนักงานที่เป็นสมาชิกมีปัญหาหรือมีข้อเรียกร้องที่จะให้บริษัทฯ ดำเนินการ
ก็สามารถแจ้งหรือเรียกร้องผ่านสหภาพแรงงานได้โดยตรง
คณะกรรมการลูกจ้างจะทำหน้าที่เป็นตัวแทนสมาชิกในการนำเรื่องเข้าปรึกษาหารือและเจรจากับบริษัทฯ
ช่วยลดข้อพิพาทแรงงานที่อาจเกิดขึ้นและอาจทำให้บริษัทฯ เกิดความเสียหายได้

บริษัทฯ มีการประชุมร่วมกันระหว่างตัวแทนบริษัทฯ
และตัวแทนลูกจ้างที่สหภาพแรงงานเป็นผู้คัดเลือกเข้ามาทำหน้าที่เป็นตัวแทนพนักงานทั้งหมด ทุกๆ 2
เดือน ตัวแทนฝ่ายบริษัทฯ จะตอบข้อซักถามต่างๆ
และพิจารณาดำเนินการในเรื่องที่พนักงานตัวแทนฝ่ายลูกจ้างเรียกร้องให้ได้ประโยชน์ร่วมกันทั้งบริษัทฯ
และพนักงาน

19. ธุรกิจผลิตไฟฟ้าของบริษัทในเครือพึ่งพาการจัดหาก๊าซธรรมชาติจากผู้จัดหารายเดียว

บจ. ไทยออยล์เพาเวอร์ และ บจ. ผลิตไฟฟ้าอิสระ ซึ่งเป็นบริษัทในเครือของบริษัทฯ
ได้ซื้อก๊าซธรรมชาติจาก บมจ.ปตท. ซึ่งเป็นผู้ขายและผู้จำหน่ายเพียงรายเดียวในประเทศ
หากเกิดกรณีที่ บมจ. ปตท. ไม่สามารถส่งมอบก๊าซธรรมชาติให้ได้
อาจส่งผลกระทบในทางลบต่อการดำเนินงานได้

โรงไฟฟ้าของบริษัทไทยออยล์เพาเวอร์ และ บจ. ผลิตไฟฟ้าอิสระสามารถใช้เชื้อเพลิงสำรองคือ
น้ำมันดีเซลแทน
ก๊าซธรรมชาติได้ โดยจะมีการชดเชยส่วนต่างของราคาเชื้อเพลิงตามสัญญา

20. การเสนอขายหุ้นต่อกรรมการพนักงานในราคาที่ต่ำกว่าราคาเสนอขายครั้งนี้

ตามที่บริษัทฯ ได้เสนอขายหุ้นให้กับกรรมการและพนักงานของบริษัทฯ และพนักงานของ บจ.
ไทยออยล์มารีน จำนวน 40 ล้านหุ้น ในราคาหุ้นละ 10 บาท
ซึ่งเป็นราคาที่ต่ำกว่าราคาเสนอขายหุ้นต่อประชาชนทั่วไปในครั้งนี้
โดยกรรมการและพนักงานของบริษัทฯ และพนักงานของ บจ. ไทยออยล์มารีน
ที่ได้รับการจัดสรรหุ้นในครั้งนี้จะถูกห้ามนำหุ้นทั้งหมดของตนที่ได้รับการจัดสรรออกขายภายในกำหนดระยะเวลา
2 ปีนับแต่วันที่หุ้นของบริษัทฯ เริ่มทำการซื้อขายในตลาดหลักทรัพย์ฯ ทั้งนี้
กรรมการและพนักงานจะสามารถทยอยขายหุ้นที่ถูกสั่งห้ามขายได้ในจำนวนทุกหนึ่งในสามของจำนวนหุ้นทั้งหมดที่ถูกสั่งห้ามขาย
หลังจากครบกำหนดระยะเวลา 12 เดือน 18 เดือน และ 24 เดือน นับจากวันที่หุ้นของบริษัทฯ
เริ่มทำการซื้อขายในตลาดหลักทรัพย์ฯ ดังนั้น
ผู้ลงทุนจึงอาจได้รับผลกระทบหากราคาหุ้นลดลงจากการที่กรรมการและพนักงานดังกล่าวนำหุ้นออกขาย

นอกจากนี้ ภายหลังจากการเสนอขายหุ้นในการเสนอขายครั้งนี้ ผู้ถือหุ้นเดิมของบริษัทฯ
บางรายยังคงถือหุ้นของบริษัทฯ โดยผู้ถือหุ้นดังกล่าวอาจได้รับหุ้นของบริษัทฯ
จากการแปลงหนี้เป็นทุนตามสัญญาหลักในการปรับโครงสร้างหนี้ ลงวันที่ 3 เมษายน 2543
หรือจากการซื้อขายหุ้นก่อนการเสนอขายหุ้นครั้งนี้ ซึ่งราคาที่ได้มา (แล้วแต่กรณี)
อาจต่ำกว่าราคาที่เสนอขายหุ้นต่อประชาชนทั่วไปในครั้งนี้ บริษัทฯ บมจ. ปตท.
และผู้ถือหุ้นเดิมรายอื่น (ยกเว้นผู้ถือหุ้นเดิมที่ถือหุ้นน้อยกว่าร้อยละ 1
ของหุ้นที่จำหน่ายได้แล้วทั้งหมดของบริษัทฯ) ได้มีการลงนามในสัญญา (Memorandum of
Agreement) ลงวันที่ 6 สิงหาคม 2547
ที่กำหนดห้ามมิให้ผู้ถือหุ้นเดิมรายอื่นดังกล่าวที่ยังถือหุ้นของบริษัทฯ
หลังจากการเสนอขายหุ้นในครั้งนี้ขาย
(ตามคำนิยามที่กำหนดไว้ในประกาศคณะกรรมการตลาดหลักทรัพย์ฯ
เรื่องการห้ามผู้บริหารหรือผู้ถือหุ้นหรือบุคคลที่เกี่ยวข้องขายหุ้นหรือหลักทรัพย์ภายในระยะเวลาที่กำหนด)
หุ้นเป็นระยะเวลา 12 เดือน 18 เดือน 2 ปี หรือ 3 ปี (แล้วแต่กรณี) และในส่วนของหุ้นที่ บมจ.
ปตท. ถืออยู่ในบริษัทฯ นั้น มีข้อกำหนดห้ามขาย
(ตามคำนิยามที่กำหนดไว้ในประกาศคณะกรรมการตลาดหลักทรัพย์ฯ
เรื่องการห้ามผู้บริหารหรือผู้ถือหุ้นหรือบุคคลที่เกี่ยวข้องขายหุ้นหรือหลักทรัพย์ภายในระยะเวลาที่กำหนด)
เป็นเวลา 3 ปีนับจากวันที่หุ้นของบริษัทฯ เริ่มทำการซื้อขายในตลาดหลักทรัพย์ฯ ดังนั้น
ผู้ลงทุนจึงอาจได้รับผลกระทบ หากราคาหุ้นลดลงจากการที่ผู้ถือหุ้นเดิมหรือ บมจ. ปตท.
นำหุ้นออกขายเมื่อหมดระยะเวลาการห้ามจำหน่ายจ่ายโอนหุ้นดังกล่าว